Jakobshavn Isbræ eller Ilulissat Isbræ eller Sermeq Kujalleq er en isbræ eller gletsjer, der får tilført is fra den grønlandske indlandsis. Den blev i 2004 optaget på UNESCO´s Verdensarvliste. Isbræen har en tykkelse på 680 m og er 7.500 m bred, og den er med en fart på 19-24 m om dagen en af verdens hurtigste isstrømme. Hver dag sender den 70-86 mio. tons is gennem Jakobshavn Isfjord eller Ilulissat Isfjord (også kaldet Kangia) og ud i den nærliggende Diskobugt. Det svarer til ca. 35 km³ isfjelde om året. Der er gennem de sidste 150 år sket en stor afsmeltning og gletcherkanten er nu længere tilbage end på noget andet tidspunkt siden holocæn-perioden for 4-8.000 år siden. At den lokale havstrøm har ført betydeligt varmere bundvand ind i fjorden end tidligere har formentlig været medvirkende til den øgede afsmeltning og opbrydning.